Wit gesin se plaas glo gegryp vir Mugabe se dogterRobert Mugabe. Foto: GCIS “Die voortgesette arbitrêre oorname van grond is nie van belang vir enigiemand nie,” het Charles Taffs, president van die kommersiële landbou-unie in Zimbabwe, aan AFP gesê. “Daar is nie geld om die ekonomie weer op sy voete te kry nie en daar is nie toegang tot internasionale steun nie.” Taffs kon nie mediaberigte bevestig dat Bona Mugabe betrokke was by die afneem van die wit gesin se grond nie. Volgens berigte is die gesin Woensdag van hul grond in die oostelike Goromonzi-distrik verdryf. “Dit blyk wel dat ŉ paar senior mense betrokke is,” het hy gesê. Bona, Mugabe se enigste dogter, is in Maart vanjaar met Simba Chikore, ŉ vlieënier, getroud en meer as 4 000 gaste het die spoggerige onthaal by Mugabe se private woning bygewoon. Mugabe se ondersteuners het in 2000 begin om wit boere se plase af te neem en die grondgrype is later as regeringsbeleid aanvaar. Landbouproduksie in Zimbabwe het drasties afgeneem weens die grondhervorming. Volgens die regering se grondhervormingsbeleid mag ŉ persoon slegs een plaas besit, maar Mugabe se vrou, Grace, besit glo talle plase. Zimbabwe se ekonomie is die afgelope dekade op ‘n skerp afswaai en die Internasionale Monetêre Fonds het vroeër die week gewaarsku dat hy nie nuwe lenings sal toestaan voor die land nie sy skuld terugbetaal het nie.